Stóri-Meitill var viðfangsefni 9 þúsund metra áskorenda í gærkvöld þegar 8. æfingaferðin var farin . Stóri-Meitill lét mannskapinn hafa ærið fyrir sér og gaf sig ekki fyrr en í fulla hnefana . Ísaðar brekkur , hávaðarok og fimbulkuldi mætti þátttakendum sem voru 22 að þessu sinni . Ferðin hófst við Stakahnúk og lá suðaustur að Stóra-Meitli . Norðan 11 msek og 6 stiga frost var á láglendinu , en skrúfaðist upp í 20 msek og mikla vindkælingu þegar ofar dró . Eftir snarpa rimmu við aðalbrekkuna stóð hópurinn á tindinum í 514 metra hæð . Þá var niðurferðin eftir og fékk fjallgöngusveitin vænan skammt af stormi og skafrenningi í fangið . Komið var niður í bíl rétt fyrir kl. 21 . Gangan tók 2 klukkustundir og 45 mínútur . Fullyrða má að þetta hafi verið mest krefjandi ferðin í 9 þúsund metra áskoruninni til þessa . Allir voru vel búnir og stóðust þessa prófraun með glans . Kíkið á myndir á myndasíðum .